
Europski parlament,
–	uzimajući u obzir Prijedlog Komisije upućen Europskom parlamentu i Vijeću (COM(2021)0281),
–	uzimajući u obzir članak 294. stavak 2. i članak 114. Ugovora o funkcioniranju Europske unije, u skladu s kojima je Komisija podnijela Prijedlog Parlamentu (C9‑0200/2021),
–	uzimajući u obzir članak 294. stavak 3. Ugovora o funkcioniranju Europske unije, 
–	uzimajući u obzir mišljenje Europskoga gospodarskog i socijalnog odbora od 20. listopada 2021.[footnoteRef:1], [1:  	SL C 105, 4.3.2022., str. 81.] 

–	uzimajući u obzir mišljenje Odbora regija od 13. listopada 2021.[footnoteRef:2], [2:  	SL C 61, 4.2.2022., str. 42.] 

–	uzimajući u obzir privremeni sporazum koji je odobrio nadležni odbor u skladu s člankom 74. stavkom 4. Poslovnika te činjenicu da se predstavnik Vijeća pismom od 6. prosinca 2023. obvezao prihvatiti stajalište Europskog parlamenta u skladu s člankom 294. stavkom 4. Ugovora o funkcioniranju Europske unije,
–	uzimajući u obzir članak 59. Poslovnika,
–	uzimajući u obzir mišljenja Odbora za unutarnje tržište i zaštitu potrošača, Odbora za pravna pitanja i Odbora za građanske slobode, pravosuđe i unutarnje poslove,
–	uzimajući u obzir izvješće Odbora za industriju, istraživanje i energetiku (A9‑0038/2023),
1.	usvaja sljedeće stajalište u prvom čitanju;
2.	prima na znanje izjave Komisije priložene ovoj Rezoluciji
3.	poziva Komisiju da predmet ponovno uputi Parlamentu ako zamijeni, bitno izmijeni ili namjerava bitno izmijeniti svoj Prijedlog;
4.	nalaže svojoj predsjednici da stajalište Parlamenta proslijedi Vijeću, Komisiji i nacionalnim parlamentima.

PRILOG ZAKONODAVNOJ REZOLUCIJI
Izjava Komisije o članku 45. prilikom donošenja Uredbe (EU) 2024/1183[footnoteRef:3] [3:  	SL L, 2024/1183, 30.4.2024., ELI: http://data.europa.eu/eli/reg/2024/1183/oj.] 

Komisija pozdravlja postignuti dogovor kojim se, prema njezinu mišljenju, pojašnjava da su internetski preglednici obvezni osigurati potporu i interoperabilnost kvalificiranih certifikata za autentikaciju mrežnih stranica (QWAC) isključivo u svrhu prikazivanja podataka o identitetu vlasnika internetskih stranica na način prilagođen korisnicima. Komisija smatra da se tom obvezom ne dovode u pitanje metode koje se upotrebljavaju za prikazivanje takvih podataka o identitetu.

Komisija pozdravlja postignuti dogovor kojim se, prema njezinu mišljenju, pojašnjava da zahtjev da internetski preglednici prepoznaju QWAC-ove ne ograničava vlastite sigurnosne politike preglednika i da se člankom 45., kako je predloženo, prepušta internetskim preglednicima da čuvaju i primjenjuju vlastite postupke i kriterije kako bi održali i očuvali privatnost internetskih komunikacija šifriranjem i drugim dokazanim metodama. Komisija smatra da se nacrtom članka 45. ne nameću obveze ili ograničenja u pogledu načina na koji internetski preglednici uspostavljaju šifrirane veze s internetskim stranicama ili autenticiraju kriptografske ključeve koji se upotrebljavaju pri uspostavi tih veza.

Komisija podsjeća da će se, u skladu s točkom 28. Međuinstitucijskog sporazuma Europskog parlamenta, Vijeća Europske unije i Europske komisije o boljoj izradi zakonodavstva od 13. travnja 2016., koristiti stručnim skupinama, savjetovati se s ciljanim dionicima i prema potrebi provoditi javna savjetovanja.

Izjava Komisije o neopazivosti prilikom donošenja Uredbe (EU) 2024/1183[footnoteRef:4] [4:  	SL L, 2024/1183, 30.4.2024., ELI: http://data.europa.eu/eli/reg/2024/1183/oj.] 

Komisija pozdravlja postignuti dogovor, kojim se, prema njezinu mišljenju, potvrđuje da se ovom Uredbom o izmjeni ne dopušta obrada osobnih podataka sadržanih u europskoj lisnici ili koji proizlaze iz upotrebe europske lisnice za digitalni identitet u druge svrhe osim pružanja usluga lisnice.

Komisija pozdravlja i uključivanje koncepta neopazivosti u uvodnu izjavu 11.c Nacrta uredbe o izmjeni, čime bi se pružatelje usluga lisnica trebalo spriječiti da prikupljaju i vide pojedinosti o svakodnevnim transakcijama korisnika. Komisija smatra da taj pojam znači da ne bi trebalo postojati korelacija podataka među različitim uslugama za potrebe praćenja ili pronalaženja korisnika ili za utvrđivanje, analizu i predviđanje osobnog ponašanja, interesa ili navika.

Komisija istodobno priznaje da, u potpunosti u skladu s Uredbom (EU) 2016/679, pružatelji europskih lisnica za digitalni identitet mogu pristupiti određenim kategorijama osobnih podataka uz izričitu privolu korisnika, primjerice kako bi se osigurao kontinuitet pružanja usluga lisnice ili kako bi se korisnike zaštitilo od poremećaja u njihovu pružanju. Ti bi podaci trebali biti ograničeni na ono što je nužno za svaku posebnu svrhu.

